Pelastuslaitos sai tiedon puukerrostalon tulipalosta aamuyöllä kello kahden jälkeen.

Tampereen Pyynikillä, Ammattikoulunkadulla, sijaitsevan pienkerrostalon tulipalossa on kuollut yksi ihminen. Pelastuslaitos evakuoi talon. Palavasta asunnosta pelastettiin kolme ihmistä, joista yksi on menehtynyt.

Tuleen syttynyt talo on kaksikerroksinen ja siinä on viisi huoneistoa. Talo on 1900-luvun alkupuolelta ja moneen kertaan remontoitu, mikä tekee pelastustyöt vaikeiksi.

Syttymissyystä ei ole tietoa. Palo näyttää alkaneen yläkerrasta.

Palomestari Pauli Keskinen kertoi aiemmin yöllä, että talon huoneistoista ainakin yksi on palanut pahasti. Lisäksi kattorakenteita on tuhoutunut. Keskinen arvioi sammutustöiden kestävän aamuun asti.

Pelastuslaitos sai hälytyksen Ammattikoulunkadulle pian kello kahden jälkeen yöllä.

Tulipalon aiheuttama savunmuodostus ei ole aiheuttanut haittaa lähiympäristölle.

Juttua päivitetty: koko talo evakuoitiin, palavassa asunnossa oli kolme ihmistä.